'Padkampstories' herinner aan inryteaters, asbeshuisies | Maroela Media
Amanda Greff by haar pa se Ford Zephyr (Foto: Verskaf)
Padkampstories deur Amanda Greeff vertel die verhaal van 'n klein dogtertjie wat in die 1970's in 'n asbeshuisie grootword. Dit laat 'n mens met heimwee terugdink aan die tyd van Dippety-Do en Vitalis, vis-en-tjips-kafee-etes, Chappies, Wilson-toffies, niekerbôls, inryteaters en die padkampkultuur in Suid-Afrika.
Greeff, wat self in 'n padkamp grootgeword het, se verhale herleef in 'n splinternuwe Sondagmiddagprogram wat een keer per maand gratis op Afrikaans.com se webwerf en Facebook-blad uitgesaai word. Padkampstories is deur Cordis Trust Publikasies uitgegee en word deur Johan Allers voorgelees.
Allers sê Greeff se stories is in vele opsigte 'n spieëlbeeld van "wie ons is en waar (baie van) ons vandaan kom".
"Padkampstories is 'n unieke stuk kultuurgeskiedenis waarin ons onsself, in die gewone daaglikse individuele en volkseie bestaan en karakter, maklik herken," meen hy. "Dit bevat die kosbaarheid van klein dingetjies wat ons identiteit omvat."
Allers het voorheen in 54 lande as buitelandse korrespondent vir die SAUK gewerk. Sy laaste werk vir Suid-Afrikaanse produksies was 20 jaar gelede met Trippe Trappe Trone wat hy saam met Amanda Strydom vir kykNet gedoen het en daarna 'n kort reisprogram, Veertig Dae deur die Delta, saam met Valiant Swart deur die suide van Amerika.
Johan Allers lees Amanda Greeff se 'Padkampstories' voor. (Foto: Verskaf)
Volgens Allers is taal dié oorlewingsinstrument en daarom behoort elke taalspreker saam vir die behoud van Afrikaans te veg. Vir Allers beteken dit om in sy moedertaal te skep.
"Wanneer 'n mens kyk na Afrikaans se stryd om oorlewing en die regering se versuim om moedertaal te bevorder, besef jy dit is nou belangriker as ooit om in Afrikaans te skep. Dit is daarom vir my 'n intense begeerte om, selfs ná 30 jaar in Europa, podsendings in Afrikaans, my moedertaal en die kern van my identiteit, te vervaardig. Elke woord tel."
Nicolette van Schalkwyk, webredakteur van Afrikaans.com, sê die waarde van 'n projek soos hierdie lê in die vertellings.
"Storievertel is so 'n belangrike deel van enige taal en kultuur en is dikwels die manier waarop ervarings op 'n kreatiewe manier aan ander sprekers van 'n taal oorgedra word."
Van Schalkwyk sê verder dat oud en jonk hierby aanklank sal vind.
"Die vindingryke beelde wat deur Greeff se skryfwerk geskep word en Ahlers se boeiende vertelling maak van Padkampstories 'n reeks wat oud en jonk sal geniet."